Umadanika iti Dios
“Ania ti Kidkiddawen Kenka ni Jehova?”
ANIA ti inanamaen ni Jehova kadagidiay agdayaw kenkuana iti pamay-an nga anamonganna? Kalikagumanna kadi ti kinaperpekto, isu a ditay maay-ayo ti Dios gapu ta imperpektotayo? Wenno kalikagumanna laeng ti kabaelantayo nga aramiden? Napateg ti sungbat dagita a saludsod tapno naragsaktayo nga agserbi iti Dios. Usigentayo no ania ti kinuna ni propeta Mikias a kalikaguman ti Dios.—Basaem ti Mikias 6:8.
“Imbagana kenka . . . no ania ti naimbag.” Saanen a masapul a pugtuan pay no ania ti kalikaguman ti Dios kadatayo. Nalawag nga imbagana dagita iti Biblia. Ti kidkiddawen kadatayo ti Dios ket “naimbag,” saan a pagdaksan. “Ti Dios ket ayat,” isu a maseknan iti pagimbagantayo. (1 Juan 4:8; 5:3) Maay-ayotayo ti Dios no agtulnogtayo kadagiti bilinna ket agpaay a pagimbagantayo dayta.—Deuteronomio 10:12, 13.
“Ania ti kidkiddawen kenka ni Jehova?” Adda kadi kalintegan ti Dios nga agkiddaw kadatayo? Wen, adda! Maikari a pagtulnogantayo ti Dios gapu ta isu ti Gubuayan ken Mangsustiner iti biag. (Salmo 36:9) Ania ngarud ti kidkiddawenna kadatayo? Dinakamat ni Mikias ti tallo a banag a kalikaguman ti Dios. Ti umuna ken maikadua ket mainaig iti pannakilangentayo iti padatayo a tao. Ti maikatlo ket mainaig ti relasiontayo iti Dios.
“Panangwatwat iti kinahustisia.” Ti Hebreo a sao para iti “kinahustisia,” sigun iti maysa a reperensia, “ramanenna ti nasayaat a pannakilangen iti komunidad.” Kidkiddawen ti Dios a nasayaat ti pannakilangentayo iti sabsabali, maitunos iti pagalagadanna. Maipakitatayo ti kinahustisia no agbalintayo a nalinteg, mapagpiaran, ken ditay mangidumduma. (Levitico 19:15; Isaias 1:17; Hebreo 13:18) No nasayaat ti pannakilangentayo iti sabsabali, nasayaat met ti panangtratoda kadatayo.—Mateo 7:12.
“Panangayat iti kinamanangngaasi.” Kidkiddawen ti Dios kadatayo a saantayo laeng nga ipakita ti kinamanangngaasi no di ket ayaten wenno ipategtayo dayta. Ti Hebreo a sao a “kinamanangngaasi” (che′sedh) ket naipatarus met kas “naayat a kinamanangngaasi” wenno “nasungdo nga ayat.” Kuna ti maysa nga eskolar ti Biblia: “Ti ayat, asi, ken kinamanangngaasi ket saan nga eksakto a patarus ti [che′sedh]; saan a matupagan ti maysa kadagita a galad, no di ket agtitipon amin dagita.” Saantayo a mapilpilit a mangipakita iti kinamanangngaasi no napateg dayta kadatayo; maragsakantayo a tumulong kadagiti agkasapulan. Kas resultana, sagrapentayo ti ragsak ti panangted.—Aramid 20:35.
“Panagbalin a naemma iti pannakipagna iti Diosmo.” Iti Biblia, ti sasao a “pannakipagna” kaipapananna ti “panangsurot iti maysa a dana.” Makipagnatayo iti Dios babaen ti panangsurot iti wagas ti panagbiag a dinakamat ti Biblia. Masapul nga agbalintayo a “naemma” a mangsurot iti maysa a dana. Kasano? No naemmatayo iti imatang ti Dios, sipapasnek nga usigen ken bigbigentayo ti limitasiontayo iti sanguananna. Gapuna, ti “naemma a pannakipagna” kaipapananna nga ammotayo no ania ti kalikagumanna ken no ania ti kabaelantayo nga ipaay.
Makaparagsak ta saanna a kalikaguman ti nalablabes ngem iti kabaelantayo nga ipaay. Maragsakan ni Jehova no aramidentayo ti amin a kabaelantayo nga agserbi kenkuana. (Colosas 3:23) Ammona ti limitasiontayo. (Salmo 103:14) No sieemma a bigbigentayo ti limitasiontayo, maragsakantayo a makipagna kenkuana. Apay a dimo sursuruen no kasano ti makipagna iti Dios? Ti kasta a pannakipagna mangyeg iti aglaplapusanan a bendision.—Proverbio 10:22.
Singasing a basaen iti Biblia iti Nobiembre:
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn